IZVEDBENA UREDBA KOMISIJE (EU) 2022/96

z dne 25. januarja 2022

o spremembi Izvedbene uredbe (EU) 2019/1859 o določitvi pravil za uporabo člena 10 Uredbe (EU) 2019/1242 Evropskega parlamenta in Sveta glede zbiranja nekaterih podatkov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1242 Evropskega parlamenta in Sveta z dne 20. junija 2019 o določitvi standardov emisijskih vrednosti CO2 za nova težka vozila in spremembi uredb (ES) št. 595/2009 in (EU) 2018/956 Evropskega parlamenta in Sveta ter Direktive Sveta 96/53/ES (1) ter zlasti člena 10 Uredbe,

ob upoštevanju naslednjega:

(1) V skladu s členom 1 Izvedbene uredbe Komisije (EU) 2019/1859 (2) morajo proizvajalci za nekatera nova težka vozila spremljati in sporočiti datotek z vrednostmi, ločenimi z vejico, z istim imenom kot delovna datoteka in pripono .vsum, ki zajema zbirne rezultate za simulirani profil namembnosti in stanje koristnega tovora in se ustvari s simulacijskim orodjem iz člena 5(1), točka (a), Uredbe Komisije (EU) 2017/2400 (3) v različici grafičnega uporabniškega vmesnika (v nadaljnjem besedilu: podatkovna datoteka „sum exec“).

(2) Ta obveznost je bila časovno razporejena glede na datum simulacije vozil, pri čemer je bilo treba za najzgodnejše datume simulacije (od 1. januarja 2019 do 30. septembra 2019) podatke sporočiti šele do poznejšega od obeh datumov za poročanje iz Izvedbene uredbe (EU) 2019/1859, da bi se upoštevalo dejstvo, da bodo proizvajalci morda morali ponoviti simulacijo vozil iz navedene serije iz razlogov, za katere niso odgovorni.

(3) Ocena podatkov, pridobljenih med prvim poročevalskim obdobjem, ki se je izteklo 30. septembra 2020, je medtem potrdila, da so rezultati analize na podlagi navedene prve serije podatkovnih datotek „sum exec“, prejetih v skladu s členom 1(2), točka (a), Izvedbene uredbe (EU) 2019/1859, stabilni. Zato od proizvajalcev ni več treba zahtevati, da sporočijo podatke iz člena 1(2), točka (b), Izvedbene uredbe (EU) 2019/1859, in bi bilo treba navedeno točko črtati.

(4) Izvedbeno uredbo (EU) 2019/1859 bi bilo zato treba ustrezno spremeniti.

(5) Ukrepi iz te uredbe so v skladu z mnenjem Odbora za podnebne spremembe –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2019/1859 V členu 1(2) Izvedbene uredbe (EU) 2019/1859 se črta točka (b).

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 25. januarja 2022 Za Komisijo predsednica Ursula VON DER LEYEN

(1) UL L 198, 25.7.2019, str. 202.

(2) Izvedbena uredba Komisije (EU) 2019/1859 z dne 6. novembra 2019 o določitvi pravil za uporabo člena 10 Uredbe (EU) 2019/1242 Evropskega parlamenta in Sveta glede zbiranja nekaterih podatkov (UL L 286, 7.11.2019, str. 10).

(3) Uredba Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 (UL L 349, 29.12.2017, str. 1).